
Comunicat de presă
4 iunie 2026
ICR Tokyo propune ateliere de cusut, de caligrafie, pictură pe textile, Ikebana, în cadrul proiectului internațional „Rendez-vous aux jardins”
Institutul Cultural Român de la Tokyo, în colaborare cu Ambasada României în Japonia, organizează și în acest an un proiect în cadrul programului internațional „Rendez-vous aux jardins”, la invitația Institutului Național al Patrimoniului din România. Evenimentul se va desfășura în perioada 5-6 iunie 2026, la sediul Ambasadei României din Tokyo, marcând participarea simbolică a României la cea de-a 23-a ediție a acestui prestigios proiect european.
Tema ediției din 2026, stabilită de Ministerul Culturii din Franța, este „Au-delà du regard” (Dincolo de privire). Pornind de la acest concept, ICR Tokyo propune un eveniment interactiv ce pune în lumină colaborarea dintre artiștii români și niponi. Proiectul explorează ideea că timpul și arta pot uni generații și culturi, reunind artiști care vor ilustra fuziunea dintre estetica românească și cea japoneză.

Natura și Spiritul: Maestra Rumiko Matsumura (gradul Riji în școala Sougetsu) și discipolii săi vor aduce arta Ikebana în dialog cu spațiul românesc. Lucrările lor, inspirate de simbolistica caligrafiei, vor prinde viață în vase create special de grupul de ceramiști condus de Takashi Yoneyama. Acest colectiv va prezenta piese ce îmbină tehnica tradițională cu o viziune modernă, oferind cadrul perfect pentru simbioza dintre formă, floare și pensulă.

Arta scrisului: Dialogul grafic va fi susținut de caligrafele nipone Aiko Hatanaka (fondatoarea brandului Sumifutten) și Tomoko Fukuoka, alături de artista româncă Ildikó Ogasawara, care promovează eleganța caligrafiei europene și a literelor latine chiar în inima Japoniei.

Textile și Port tradițional: Itsuko Kasahara va prezenta rafinamentul tehnicii Tegaki Yuzen (pictură pe textile), iar Kamiya Tsuyaka, expertă în arta Kitsuke, va demonstra o armonie surprinzătoare: integrarea iei românești în ansamblul kimono-ului japonez.

Șezătoare JaponIA: Grupul format din Cornelia Raluca Sekiguchi (coordonator), Alina Stoean, Elena Teodora (Irina) Ștefan și Consuela Haralambie va aduce la viață tradiția cusutului și broderiei românești. Vizitatorii vor descoperi simbolistica iei și măiestria tehnicilor de restaurare și conservare care leagă comunitatea românească de rădăcinile sale.

Ca rezultat al expoziției „Discover Romania”, organizată în parteneriat cu Minato-Ku City Hall și amplasată în vitrina expozițională Info Point de la intrarea în Arisugawa-no-miya Memorial Park, la atelierele din 5 și 6 iunie organizate de ICR Tokyo s-au înscris și două grupuri de persoane interesate să cunoască mai multe detalii despre România (peste 250 de persoane).
PROGRAM
· 5 iunie 2026 / Spațiul ecourilor culturale România și Japonia 
10.00 – 13.00 / Prezentarea expozițiilor de ceramică japoneză și ikebana

14.00 – 16.00 / Ateliere demonstrative, performance și expoziție

Atelier și demonstrații de ikebana coordonate de Rumiko (Uoei) Matsumura și elevii săi, artiștii ikebana: Chizuru Namba, Chiemi Sawaguchi, Florentina Barbu, Hakuei Takahashi, Mari Chiba, Momoko Kurihara, Rindo Otomo, Shinju Nishiyama, Tomoko Yamamura, Uoka Saigo, Uzuki Umezaki, Wienczyslawa Sato, Reiha Hamada, Korei Matsumoto.
Expoziție și atelier de ceramică tradițională japoneză, cu Takashi Yoneyama, Arai Yasuko, Ishii Kazuo, Ichikawa Kuniichi, Ino Hiroko, Umemura Masanobu, Kurimoto Akemi, Sakamoto Yooko, Takahashi Setsuko, Takeo Masako, Nakagawa Kazuko, Nishibayashi Chizuko, Hatsugai Kiyoko, Harashima Shigemoto, Machiya Noriko

Atelier de caligrafie susținut de Aiko Hatanaka și performance susținut de artistul caligraf Tomoko Fukuoka.

Atelier de caligrafie europeană susținut de Ildikó Ogasawara.
· 6 iunie 2026 / Artele tradiționale din România și Japonia: similitudini și deosebiri
10.00 – 13.00 / Ateliere creative care pun în valoare tradiții românești, susținute de membrele grupului Șezătoare JaponIA:

Atelier de croșetă - Alina Stoean

Atelier de broderie dunăreană românească - Elena Teodora Ștefan

Atelier de confecționat și cusut cămașa românească - Cornelia Raluca Sekiguchi

Atelier de cusut IA românească cu altiță - Consuela Haralambie

14.00 – 16.00 / Atelier de serigrafie textilă – pictură pe pânză pentru kimono (yuzen) susținut de Itsuko Kasahara

Performance și demonstrație live susținută de Kamiya Tsuyaka, pornind de la similitudinile și deosebirile dintre porturile tradiționale românești și japoneze, care va îmbina IA românească cu kimonoul japonez.

Rumiko (Uoei) Matsumura – artist ikebana, a participat la numeroase expoziții de ikebana, din 1972. Deține certificat de predare a artelor ikebana școala Sougetsu, cel mai înalt grad (Riiji), din 2010.

Takashi Yoneyama (米山高史) – artist-ceramist japonez contemporan, cunoscut pentru lucrările sale care îmbină adesea tehnicile tradiționale cu estetica modernă. Este adesea menționat alături de Nobuko Yoneyama, o artistă specializată în vopsirea cu indigo, ceea ce reflectă un angajament comun față de meșteșugurile tradiționale japoneze. La începutul carierei sale (în jurul anilor 1972-1974), a petrecut o perioadă în Regatul Unit, ceea ce i-a influențat perspectiva asupra tradițiilor artei ceramice.

Caligrafa Aiko Hatanaka a descoperit cerneala la vârsta de 5 ani. Este stilist și designer de publicitate; a înființat propria marcă, „Sumifutten”, în 2005. Creează logo-uri pentru cafenele, scenografii, lucrări amplasate în spații publice și participă la proiecte de artă media în străinătate, activând atât în Japonia, cât și în afara țării.

Tomoko Fukuoka – artist caligraf japonez contemporan, originar din Kyoto, cunoscut pentru stilul său inovator care combină caligrafia tradițională shodo cu elemente moderne.

Ildikó Ogasawara este o artistă recunoscută pentru promovarea și predarea caligrafiei europene, având o conexiune deosebită cu Japonia, unde s-a stabilit și unde își desfășoară activitatea. Deși originară din România, ea a devenit o figură centrală în comunitatea de caligrafie din Japonia, unde predă arta scrisului de mână european. Este implicată în organizarea de expoziții și ateliere care pun în valoare frumusețea literelor latine.

Itsuko Kasahara – artistă japoneză specializată în Tegaki Yuzen – pictură și imprimerie tradițională pe textile. A colaborat cu Centrul de Studii Româno-Japoneze „Angela Hondru”.

Kamiya Tsuyaka este o artistă japoneză contemporană, renumită pentru expertiza sa în arta purtării kimonoului (Kitsuke) și pentru modul inovator în care îmbină tradiția niponă cu elemente culturale internaționale. Una dintre cele mai apreciate creații ale sale este integrarea iei românești într-o ținută de kimono japonez, demonstrând că cele două piese de port tradițional pot coexista armonios. Este un stilist de kimonouri certificat (gradul 1 în Japonia) și instructor internațional.

Alina Stoean este originară din Transilvania, România. A studiat informatică la Universitatea Tehnică din Cluj-Napoca și și-a început cariera ca inginer IT în sectorul financiar, în România. În 1999, s-a mutat la Tokyo împreună cu familia, unde și-a continuat parcursul profesional ca inginer IT și, mai târziu, ca manager de proiecte IT în domeniul financiar. Dragostea ei pentru tricotat a început încă din copilărie, în timpul lungilor seri de iarnă petrecute alături de mama și bunica ei. După ce s-a mutat la Tokyo, a continuat să tricoteze pentru cei doi fii ai săi și pentru soțul ei, păstrând tradițiile reconfortante de acasă. De când s-a alăturat comunității Sezatoare JaponIA, a redescoperit și frumusețea tradițiilor românești, prin broderie și confecționarea iei, bluza tradițională românească – o artă care o leagă de rădăcinile și moștenirea sa culturală.

Elena Teodora (Irina) Ștefan - locuiește în Japonia de 11 ani. A absolvit Facultatea de Limbi și Literaturi Străine din cadrul Universității București și a urmat un program de masterat în lingvistică (limba franceză), beneficiind de o bursă de studii la Universitatea din Valencia. În prezent, lucrează în domeniul administrativ la o școală de limba japoneză. Este pasionată de tot ce ține de lucrul manual, în special de broderie, și este interesată de Kaketsugi, o tehnică japoneză rafinată de restaurare invizibilă a articolelor vestimentare. Face parte din grupul Șezătoare JaponIA.

Cornelia Raluca Sekiguchi – s-a născut în Cluj-Napoca, România, unde a studiat istorie, jurnalism și educație la Universitatea Babeș-Bolyai. După ce a predat istoria timp de cinci ani în licee din România, a început un nou capitol mutându-se în Japonia, unde a lucrat ca profesor de engleză și română în diferite locuri, printre care Kawamura Gakuen, Seikei University și la Ministerul Afacerilor Externe al Japoniei. Pe lângă predarea limbilor străine, s-a implicat în organizarea unor programe culturale care promovează patrimoniul japonez și românesc. Activitatea sa de voluntariat include organizarea „Zilelor Culturale Japoneze” în România și a ceremoniilor de ceai Urasenke, în cooperare cu Ambasada Japoniei, iar apoi, în Japonia, a activat în cadrul programelor Hello Kids și Ageo Global Association. Coordonează activitățile grupului Șezătoare JaponIA, broderia ocupând un loc special în inima sa.

Consuela Haralambie este absolventă a Facultății de Limbi Străine din București, specializarea japoneză-engleză, cu un parcurs academic completat de un master în Relații Internaționale la Universitatea Hitotsubashi din Japonia. Lucrează în Japonia de aproximativ douăzeci de ani în domeniul resurselor umane, în companii internaționale, iar în ultimii ani se specializează și în terapii somatice, într‑un demers orientat spre înțelegerea profundă a omului și a relațiilor umane. Din 2021, în paralel cu activitatea profesională, s-a dedicat studiului artei populare românești, cu un interes special pentru broderia tradițională. Cercetează structura și simbolistica cămășii românești, diferențele dintre zonele geografice și evoluția motivelor, iar în același timp realizează manual cămăși tradiționale folosind tehnici autentice.

Inițiat în Franța, în 2003, „Rendez-vous aux jardins” este un proiect internațional dedicat celebrării patrimoniului natural și cultural, oferind publicului acces în parcuri și grădini remarcabile. Deși este o inițiativă de sorginte europeană, ICR Tokyo a reușit o premieră mondială prin extinderea acestui concept în Japonia, transformând spațiile Ambasadei României din Tokyo într-un loc dedicat dialogului intercultural.

Detalii despre programul „Rendez-vous aux jardins”: https://rendezvousauxjardins.culture.gouv.fr/programme#/pinpoints/92376143
https://openagenda.com/rdvj-2026-europe/events/exposition-et-ateliers-creatifs-collaboration-roumano-japonaise?cl=fr
Contact: Biroul de presă al ICR 
biroul.presa@icr.ro; 

